钦定古今图书集成/明伦汇编/官常典/第747卷 > 张秉文 宋学朱 周之训 唐世熊 邓谦
## 钦定古今图书集成/明伦汇编/官常典/第747卷 > 张秉文 宋学朱 周之训 唐世熊 邓谦

〈季父有祯〉　《苟好善》　《熊烈献》　《韩承宣》　《刘大年》　《宋希尧》。

按《明外史忠义传》：“秉文，字含之，桐城人。祖淳，官参政，
事具《循吏传》。秉文举万历三十八年进士，授归安知
县，调徽州教授，屡迁户部郎中，抚州知府，江西副使，
以疾归。起官湖广，改福建右参政，与平海寇李魁奇。
崇祯中，历广东按察使、右布政使，调山东，为左。十一
年冬，畿南有警，本兵杨嗣昌檄山东巡抚颜继祖移”
师德州。于是济南空虚，止乡兵五百，莱州援兵七百，
势弱不足守。巡按御史宋学朱方行部章丘，闻警驰
还，与秉文及副使周之训、翁鸿业、参议邓谦、盐运使
唐世熊等议守城，而连章告急于朝，嗣昌无以应。督
师中官高起潜拥重兵，临清不救，大将祖宽、倪宠等
亦观望，致直下州县十有六，遂临济南城。学朱等分
门死守，昼夜不解。甲外围急，援兵竟不至。明年正月
二日城破，秉文偕妻方、妾李投水死之。训谦、世熊及
济南知府苟好善、同知陈虞孕、通判熊烈献、历城知
县韩承宣皆死焉。德王由枢被执，秉文赠太常卿，之
训谦光禄卿，承宣光禄少卿，皆建特祠，馀赠恤如制。
巡按，学朱死不得尸，疑未实，独格不予。其子诉于朝，
不听。福王时，子再诉，乃赠大理卿。鸿业及推官陆灿
不知所终，赠恤亦不及。学朱，字用晦，长洲人。崇祯四
年进士。为御史，尝抗疏劾杨嗣昌、田惟嘉，时论壮之。
之训，黄冈人，进士，累官浙江按察使。坐事贬官，被荐，
未迁擢而遘难，望阙再拜，与妻刘偕死，阖门殉之。谦，
孝感人，进士，战于城上，与季父有祯偕死。母莫氏，匿
民间，不食死。族戚傔从死者四十馀人。世熊，灌阳人，
举人，分守西门，被杀。好善，醴泉人，进士。烈献，黄陂人，
贡生，城破，与二子俱死。承宣，大学士爌孙，进士，与妻
妾同死。有刘大年者，江西广昌人，官兵部主事。奉使
南京还朝，道历城，城破，遂抗节死。赠光禄少卿。时所
破州县，守令失城者，皆论死，而临邑宋希尧以“死节”
蒙赠恤。